Document ID: 32006D0669

KOMISJONI OTSUS,
4. oktoober 2006,
millega määratakse kindlaks liikmesriikide lõplikud eraldised teatava arvu hektarite jaoks 2006. eelarveaastaks viinamarjaistanduste ümberkorraldamiseks ja muutmiseks nõukogu määruse (EÜ) nr 1493/1999 alusel
(teatavaks tehtud numbri K(2006) 4348 all)
(Ainult hispaania-, inglis-, itaalia-, kreeka-, portugali-, prantsus-, saksa-, slovaki-, sloveeni-, tšehhi- ja ungarikeelne tekst on autentsed)
(2006/669/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, (1) eriti selle artikli 14 lõiget 2,
ning arvestades järgmist:
(1)
Viinamarjaistanduste ümberkorraldamise ja muutmise eeskirjad on sätestatud määruses (EÜ) nr 1493/1999 ja komisjoni 31. mai 2000. aasta määruses (EÜ) nr 1227/2000, milles sätestatakse veinituru ühist korraldust käsitleva nõukogu määruse (EÜ) nr 1493/1999 üksikasjalikud rakenduseeskirjad eelkõige seoses tootmisvõimsusega. (2)
(2)
Finantsplaneerimise ning määruses (EÜ) nr 1227/2000 sätestatud ümberkorraldamise ja muutmise kava rahastamises osalemise üksikasjalike eeskirjadega nähakse ette, et viited teatavale eelarveaastale on viited liikmesriikide poolt 16. oktoobrist kuni järgmise aasta 15. oktoobrini tehtud tegelikele maksetele.
(3)
Vastavalt määruse (EÜ) nr 1493/1999 artikli 14 lõikele 1 teeb komisjon eraldiste iga-aastase suunava jaotuse liikmesriikide vahel objektiivsete kriteeriumide alusel, milles võetakse arvesse eriolukordi ja -vajadusi ning jõupingutusi, mida tuleb teha kava eesmärke silmas pidades.
(4)
Komisjon määras eraldiste suunava jaotuse 2005/2006. veiniaastaks otsusega 2005/716/EÜ. (3)
(5)
Määruse (EÜ) nr 1227/2000 artikli 17 lõigete 1 ja 3 alusel piirduvad liikmesriikide tehtud ja tõendatud kulud summaga, mis on neile eraldatud otsuse 2005/716/EÜ kohaselt. 2006. eelarveaastal ei kohaldata seda piirangut ühegi liikmesriigi suhtes.
(6)
Vastavalt artikli 17 lõikele 4 kohaldatakse trahvi, kui liikmesriigi tegelikud kulutused hektari kohta ületavad otsuses 2005/716/EÜ ettenähtud määra. Sel aastal kohaldatakse trahvi Kreeka suhtes 1 129 015 euro ulatuses, Luksemburgi suhtes 1 377 euro ulatuses ja Malta suhtes 550 euro ulatuses.
(7)
Vastavalt määruse (EÜ) nr 1227/2000 artikli 16 lõike 1 punktile c võivad liikmesriigid esitada lisataotluse jooksval eelarveaastal. Sel aastal toimisid nii Saksamaa, Hispaania, Prantsusmaa, Itaalia, Austria ja Sloveenia.
(8)
Vastavalt nimetatud määruse artikli 17 lõikele 3 võetakse määruse (EÜ) nr 1227/2000 artikli 16 lõike 1 punkti c kohaseid liikmesriikide taotlusi vastu proportsionaalselt, kasutades olemasolevaid eraldisi pärast seda, kui kõikide liikmesriikide vastavalt nimetatud määruse artikli 16 lõike 1 punktidele a ja b teatatud ja vajaduse korral artikli 17 lõigete 1 ja 3 alusel korrigeeritud summa on lahutatud liikmesriikidele eraldatud kogusummast. Nimetatud sätet kohaldatakse 2006. eelarveaastal Saksamaa, Hispaania, Prantsusmaa, Itaalia, Austria ja Sloveenia suhtes.
(9)
Vastavalt määruse (EÜ) nr 1227/2000 artikli 16 lõike 1 punktile b esitavad liikmesriigid komisjonile hiljemalt iga aasta 10. juuliks aruande jooksva eelarveaasta 30. juuniks tehtud ümberkujundamise ja muutmise kulutuste ning asjaomase üldpindala kohta. Nimetatud määruse artikli 17 lõike 2 eeskirjadega nähakse ette, et liikmesriigid esitavad artikli 16 lõike 1 punktis b osutatud kuluaruande ainult juhul, kui vastavalt artikli 16 lõike 1 punktile a deklareeritud summa, see tähendab jooksva eelarveaasta 30. juuniks tegelikult tehtud kulutused moodustavad vähemalt 75 % asjaomase liikmesriigi soovituslikust eraldisest. Vastavalt komisjoni määrusega (EÜ) nr 1460/2006 (4) ettenähtud erandile ei kohaldata nimetatud sätet liikmesriikide suhtes, kellele 2005/2006. veiniaasta on ümberkorraldamise ja muutmise kava rakendamise teine aasta,
ON VASTU VÕTNUD KÄESOLEVA OTSUSE:
Artikkel 1
Liikmesriikide lõplikud eraldised teatava arvu hektarite jaoks 2005/2006. veiniaastaks viinamarjaistanduste ümberkorraldamiseks ja muutmiseks 2006. eelarveaasta jooksul määruse (EÜ) nr 1493/1999 alusel sätestatakse käesoleva otsuse lisas.
Artikkel 2
Käesolev otsus on adresseeritud Tšehhi Vabariigile, Saksamaa Liitvabariigile, Kreeka Vabariigile, Hispaania Kuningriigile, Prantsuse Vabariigile, Itaalia Vabariigile, Küprose Vabariigile, Luksemburgi Suurhertsogiriigile, Ungari Vabariigile, Malta Vabariigile, Austria Vabariigile, Portugali Vabariigile, Sloveenia Vabariigile ja Slovakkia Vabariigile.
Brüssel, 4. oktoober 2006

Labels: 18
19
6